Dinge wat vir jou belangriker word as God (Afgodery) - www.bybelkennis.co.za
Daar is net een God en as God eis Hy ons absolute lojaliteit. Hy wil ons nie met ander gode deel nie. Dit is ook dom om ander gode te probeer aanbid. Wat help dit om iets te aanbid wat nie eers bestaan nie?
Die Bybel spot ‘n bietjie met afgode, veral as hulle met die lewende God vergelyk word. Daar word byvoorbeeld vertel hoe ŉ houtwerker deur die bos stap, hout bymekaar maak, vir hom self iets uit die houtstomp maak en dan ŉ beeldjie uit die oorskiet kerf. Dan aanbid hy sowaar dieselfde beeldjie asof daar goddelike krag in die beeldjie is. Maar hy het ŉ probleem. Hy sukkel om die beeldjie te laat regopstaan, want die ding val gedurig om. Ja-nee, daardie gode het maar ŉ bietjie hulp nodig. In ander gevalle word daar van “sogenaamde” gode gepraat (1 Korintiërs 8). Dit is gode wat net in ons praat bestaan. Hulle is nie regtig daar nie, maar omdat mense oor hulle praat glo almal dit en aanbid dit daarom ook sommer.
Afgode kan ook gevaarlik wees. Groepsdruk kan ons baie keer forseer om dinge te doen wat ons weet nie reg is nie. Almal doen dit, hoekom nie ek nie? Almal praat oor daardie god en dien hom, daarom moet dit seker reg wees, en dan buig ek my knie ook. Hoewel ons nie meer beeldjies vir afgode maak nie, is daar baie dinge wat ons maar op ons manier aanbid. Dit is dinge wat ons as belangriker as God ag en daarom meer tyd en lojaliteit gee as aan God. Ja, die oomblik wat ons ons energie en tyd, wat God s’n is, aan iets of iemand anders gee, is ons besig met afgodsdiens. Baie dinge kan ons aandag van God aftrek, byvoorbeeld, ideale of sukses, geld of plesier. Tot jyself kan jou eie afgod word.
Alles wat vir jou belangriker word as God, word vir jou ŉ afgod. Bly weg van afgode af.